Diari Oficial de la Generalitat Valenciana


Sumari del DOGV 5903, del 28-11-2008 (2008/13552)

RESOLUCIÓ de 20 de novembre de 2008, de la directora general de Producció Agrària, per la qual es modifica la Resolució de 23 de gener de 2008, per la qual s'aprova el Pla Anual Zoosanitari de 2008 i es desenvolupen les seues mesures.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5903

Data del DOGV
:   28-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/13431


Data del document
:   20-11-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * oví
    * equí
    * explotació agrària
    * programa d'actuació
    * legislació veterinària
    * boví
    * porcí
    * apicultura
    * malaltia animal
    * conill
    * caça
    * aqüicultura
    * inspecció veterinària
    * ramat
    * caprí
    * avicultura

RESOLUCIÓ de 20 de novembre de 2008, de la directora general de Producció Agrària, per la qual es modifica la Resolució de 23 de gener de 2008, per la qual s'aprova el Pla Anual Zoosanitari de 2008 i es desenvolupen les seues mesures. [2008/13134]  
La Direcció General de la Producció Agrària, d'acord amb la Llei 6/2003, de 7 de març, de la Generalitat, de Ramaderia de la Comunitat Valenciana, i la Llei 8/2003, de 24 d'abril, de Sanitat Animal Estatal, té l'obligació de definir la implicació del ramader en el manteniment i la consecució de la sanitat del seu bestiar, facilitar el compliment de la normativa per a acreditar el manteniment de l'estatus sanitari en els seus bestiars, establir les exigències mínimes, per espècies ramaderes i malalties, les freqüències, els nivells de mostratge i el calendari en funció de la situació sanitària així com els objectius marcats en cada programa.  
Atés que la sanitat animal és patrimoni de tots, i a tots correspon la seua defensa, este sistema de coresponsabilitat dels ramaders en el manteniment i la millora de l'estatus sanitari de les seues explotacions s'ha demostrat altament eficaç quan hi ha una implicació dels ramaders, sempre davall del control i la supervisió dels servicis veterinaris oficials de la Conselleria d'Agricultura, Pesca i Alimentació.  
La llengua blava o febre catarral ovina és una malaltia inclosa en el Codi Zoosanitari Internacional de l'Organització Mundial de la Sanitat Animal (OIE) i en la Llista A de malalties de declaració obligatòria de la Unió Europea.   
Les últimes dades epidemiològiques d'esta malaltia revelen la circulació del serotip 1 del virus de llengua blava en noves zones del nord i centre d'Espanya, així com la circulació del serotip 8 a la Comunitat Autònoma d'Andalusia. Tot això ha fet necessari, per part del Ministeri de Medi Ambient i Medi Rural i Marí, modificar la zona restringida així com les condicions dels moviments d'animals sensibles a la malaltia per mitjà de l'Orde ARM/3054/2008, de 27 d'octubre, per la qual s'establixen mesures específiques de protecció en relació amb la llengua blava.  
Per l'anteriorment exposat, a partir de l'1 de desembre de 2008, s'entén com a zona restringida tot el territori peninsular espanyol i les ciutats de Ceuta i Melilla (art. 2.2 a) de l'Orde ARM/3054/2008, de 27 d'octubre, per la qual s'establixen mesures específiques de protecció amb relació a la llengua blava. Tot això conduïx a la inexigibilitat de les actuacions a dur a terme pels titulars d'explotacions ramaderes de la Comunitat Valenciana, a través dels seus servicis veterinaris, pel que fa a la llengua blava, per a les espècies de bestiar boví, oví i caprí establides en la Resolució de 23 de gener de 2008, de la directora general de Producció Agrària, per la qual s'aprova el Pla Anual Zoosanitari de 2008 i es desenvolupen les seues mesures.   
Com a conseqüència de les consideracions anteriors, resolc:  
Únic  
Deixar sense efecte, a partir del dia 1 de desembre de 2008, el subapartat 1.2.2 relatiu a la llengua blava, inclòs en les actuacions sanitàries per espècies previstes per a bestiar boví en la disposició primera que aprova el Pla Anual Zoosanitari i el subapartat 2.2.3 relatiu a la llengua blava, de les actuacions sanitàries per espècies previstes per a bestiar oví i caprí en la disposició primera que aprova el Pla Anual Zoosanitari de la Resolució de 23 de gener de 2008, per la qual s'aprova el Pla Anual Zoosanitari de 2008 i es desenvolupen les seues mesures, queda en vigor l'exigibilitat de la resta d'actuacions sanitàries previstes en la Resolució de 23 de gener de 2008, per la qual s'aprova el Pla Anual Zoosanitari de 2008 i es desenvolupen les seues mesures.  
Esta resolució no posa fi a la via administrativa i contra esta es pot interposar en el termini d'un mes, a comptar des de l'endemà de la notificació o publicació, recurs d'alçada davant del secretari autonòmic d'Agricultura, Pesca i Alimentació de conformitat amb allò que es disposa en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com la Resolució de 16 de gener de 2008, de la consellera d'Agricultura, Pesca i Alimentació, per la qual es deleguen determinades atribucions en els diferents òrgans de la Conselleria d'Agricultura, Pesca i Alimentació.  
València, 20 de novembre de 2008.- La directora general de Producció Agrària: Laura Peñarroya Fabregat.